ЩIы Iыхьэхэр зэрагуэшыр хабзэм къызэрезэгъыр Налшык къалэ прокуратурэм къепщытэ
«Зэдауэ зыхэлъ щIыр Вольнэ Аул щыпсэухэм я зэхуэсым гуэшын щыщIадзащ» псалъащхьэр зиIэ Герч А. и тхыгъэр «Кавказский узел» Интернет-сайтым зэрытрадзам къыхэкIыу, Къэбэрдей-Балъкъэрым и прокуратурэм федеральнэ законодательствэр зэрагъэзащIэм кIэлъыплъынымкIэ и къудамэм ищIа пщэрылъым тету, Налшык къалэ прокуратурэм къэпщытэныгъэ иригъэкIуэкIащ.
А лэжьыгъэр щрагъэкIуэкIым къызэрахутамкIэ, «Къэбэрдей-Балъкъэр Республикэм и щIыналъэм уней лъапсэ щаухуэн папщIэ языныкъуэ цIыху щхьэхуэхэм щIы Iыхьэхэр пщIэншэу етыным, апхуэдэу КъБР-м ЩIымкIэ и кодексым и 14-нэ, 17-нэ статьяхэм зэхъуэкIыныгъэхэр хэлъхьэным я IуэхукIэ» 2011 гъэм дыгъэгъазэм и 2-м къащта Къэбэрдей-Балъкъэр Республикэм и закон №121-РЗ-мрэ «Муниципальнэ мылъкум хыхьэ щIым щыщ щIы Iыхьэхэр, къищынэмыщIауэ, лъапсэ щаухуэн, подсобнэ хозяйствэ, хадэ, дачэ хозяйствэхэр щызэрахьэн папщIэ, щIы Iыхьэ зэхэмыгъэщхьэхукIахэр цIыхухэм унейуэ пщIэншэу зэрыхупач щIыкIэр къэщтэным теухуауэ» 2011 гъэм щэкIуэгъуэм и 25-м Налшык къалэ округым ЩIыпIэ самоуправленэмкIэ и Советым къыдигъэкIа унафэ №432-мрэ къызэрагъэувым тету, льготэ зиIэу зэпымыууэ Налшык щыпсэу цIыху лIэужьыгъуитхум щыщхэр уней лъапсэ яухуэн щхьэкIэ щIы Iыхьэхэр пщIэншэу зратхэм я учётым ягъэув.
Апхуэдэу учётым ягъэув «Къэбэрдей-Балъкъэр Республикэм и муниципальнэ щIыналъэхэм я статусымрэ я гъунапкъэхэмрэ я IуэхукIэ» 2005 гъэм мазаем и 27-м къащта КъБР-м и Закон №13-РЗ-м ипкъ иткIэ, Налшык къалэ округым хыхьэ Вольнэ Аул хьэблэм, Хьэсэней, ПсыкIэху (Белэ речкэ), Кэнжэ къуажэхэм щыщу щIы Iыхьэ зэтыпхъэу къалъытэхэр.
2016 гъэм мэкъуауэгъуэм и 1-м ирихьэлIэу зэратхамкIэ, цIыху 1098-рэ учётым щытщ. 167-р — Вольнэ Аул, 46-р — Кэнжэ, апхуэдизыр Хьэсэней, 34-р ПсыкIэху щыщхэщ.
«Уней лъапсэ щаухуэн папщIэ, щIы Iыхьэхэр пщIэншэу зратынухэм я учётым щыт цIыхухэм я спискэр къэщтэным и IуэхукIэ» 2016 гъэм накъыгъэм и 31-м Налшык къалэ округым и щIыпIэ администрацэм къыдигъэкIа унафэм ипкъ иткIэ, льготэ зиIэхэм ящыщу 72-м «Нарт» хьэблэщIэм щIы Iыхьэхэр щыхупачащ. Ар а лэжьыгъэм и япэ Iыхьэщ.
Учётым зэрагъэув, щIы Iыхьэхэр зэрат щIыкIэр къызэпаудауэ къахутакъым.
Налшык Щоджэнымрэ Къалмыкъымрэ я цIэхэр зезыхьэ уэрамхэм я зэхэкIыпIэм деж 2016 гъэм мэкъуауэгъуэм и 18-м Вольнэ Аул хьэблэм щыпсэухэм пэкIу щрагъэкIуэкIащ. Абы къыщаIэтащ Щоджэным и уэрамым хуэзэ щIы Iыхьэхэр уней лъапсэу зыухуэнухэм зэрыхупачым пы-щIа Iуэхухэр.
ПэкIум хэтащ Вольнэ Аул хьэблэм и администрацэм и Iэтащхьэ Жыгун М. икIи жылэм щыпсэухэм я упщIэхэм жэуап яритащ. Льготэ зиIэ цIыхухэм щIы Iыхьэхэр зэрыхухах щIыкIэр зэкIэлъызыгъакIуэ законодательствэм, абы ипкъ иткIэ, къэрал властым и къудамэхэм-рэ щIыпIэ самоуправленэм и органхэмрэ къащта пщалъэ хабзэ актхэм щаубзыхухэр зэхуэсахэм хузэпкърахащ. ЩIыпIэ самоуправленэм и IуэхущIапIэхэм я учётым зэрыув щIыкIэр гурагъэIуащ, зыхуей тхылъхэр (документхэр) зыгъэхьэзырхэм ядэIэпыкъуащ.
ПэкIум зэдауэ къыщыхъуакъым, жылагъуэ хабзэм щытекIакъым. Апхуэдэу къэрал, муниципальнэ мылъкум щыщ щIыр щхьэзыфIэфIу яубыдын е ягуэшын Iуэху зэрахуакъым. Законхэмрэ я хуитыныгъэхэмрэ къызэпаудауэ жызыIа пэкIум хэтахэм къахэкIакъым.
КъБР-м и прокуратурэм и пресс-IуэхущIапIэ.
